Broj: 711-I-2303-P-261/23-02-19

Zagreb, 27. listopada 2023.

**BOŽICA ČABRAJAC BILANDŽIĆ**

**pročelnica Općine Semeljci**

**Predmet: očitovanje na zahtjev Božice Čabrajac Bilandžić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 20. listopada 2023. pod brojem 711-U-7530-P-261/23-01-4 zaprimilo je zahtjev za očitovanjem koji je podnijela Božica Čabrajac Bilandžić, pročelnica Jedinstvenog upravnog odjela Općine Semeljci.

U podnesenom zahtjevu podnositeljica postavlja upit Povjerenstvu kako postupiti u situaciji kada je općinski načelnik potpisnik ugovora o financiranju troškova stanovanja učenika srednjih škola u učeničkim domovima za školsku godinu 2023/2024. kao davatelj financiranja u ime Općine Semeljci, a budući da je njegov unuk kao korisnik usluga, odnosno kćer kao zakonski zastupnik maloljetnog sina potpisnik ugovora. Pročelnica navodi i kako je raspisan javni poziv za navedeno financiranje troškova.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21, dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 29. sjednici održanoj 27. listopada 2023., podnositeljici daje očitovanje, kako slijedi.

Povjerenstvo ističe kako je člankom 6. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istoga članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 5. stavkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Člankom 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes odnosno da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo ističe kako se kćer odnosno unuk obveznika s istim smatraju povezanim osobama temeljem članka 5. stavka 6. ZSSI-a.

Slijedom navedenog, situacija u kojoj član obitelji obveznika podnosi prijavu za javni natječaj za financiranje troškova stanovanja od strane općine u kojoj obveznik obnaša dužnost načelnika svakako predstavlja okolnost koja se može definirati kao potencijalni sukob interesa s obzirom da bi obveznikov privatni interes mogao utjecati na njegovu nepristranost u obnašanju dužnosti.

Međutim, Povjerenstvo isto tako ističe kako unuk obveznika ne može biti isključen ili ograničen u odnosu na svoje pravo za financiranje smještaja od strane Općine Semeljci ukoliko za isto financiranje ostvaruje propisane uvjete i to samo zbog okolnosti rodbinske povezanosti s općinskim načelnikom Općine koja dodjeljuje financijska sredstva.

Slijedom navedenog, Povjerenstvo ističe kako je obveznik u konkretnom slučaju dužan postupiti sukladno članku 9. ZSSI-a odnosno deklarirati javnosti činjenicu obiteljske povezanost s kandidatom za financiranje smještaja putem službene internetske stranice, članovima Općinskog vijeća Općine Semeljci te svim osobama koje sudjeluju u postupku. Nadalje, obveznik je također dužan izuzeti se od cjelokupnog sudjelovanja u postupku te delegirati donošenje Odluke o izabranim kandidatima kao i potpisivanja Ugovora o financiranju s istima na drugu osobu koju ovlasti za navedene poslove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana